Vrou vervul vele rolle | Netwerk24
Vrou vervul vele rolle
Marné Leonard (29) saam met haar dogtertjie, Annemé (1), en haar seuntjie, Edrick (4). Foto: Verskaf
Om Vrouemaand te vier, gaan Kroonnuus met verskeie besonderse vroue in die gemeenskap oor hul rol in die samelewing gesels.
Augustus word elke jaar in Suid-Afrika aan vroue gewy. Dít is ter ere aan die duisende vroue wat op 9 Augustus 1956 na die Uniegebou geloop het om vir hul regte te veg.
'n Prokureur van Kroonstad, Marné Leonard (29), meen vroue is spesiaal deur God geskep om verskeie rolle te vertolk.
"Ons is mammas, vroue en beroepsvroue wat uit God se hand gemaak is om verskeie take gelyktydig af te handel," sê Marné.
Dié gebore Kroonstadter het haar hoërskoolloopbaan aan die Afrikaanse Hoërskool Kroonstad voltooi, waarna sy haarself as prokureur bekwaam het.
Sy is met Tal Leonard getroud, en die egpaar het twee kinders, Edrick (4) en Annemé (1).
Sedert 2013 werk sy heeltyds as prokureur, en geniet haarself terdeë.
Hoewel dit 'n baie uitdagende beroep is, is dit vir haar heerlik om met kliënte te werk. Vir uitdagings staan sy ook nie terug nie.
Terselfdertyd het sy ook verder studeer om haar notariële en akte-kwalifikasies te bekom.
"Dit was nogal vir my 'n groot uitdaging omdat ek 'n volle huishouding aan die gang moes hou so tussen die studie deur," sê sy.
Sy reken vroue is emosioneel saamgestel. Dus is dit vir haar maklik om by 'n aangeleentheid betrokke te raak, en moet sy in haar beroep daarop konsentreer om onpartydig te bly. bring mee dat sy in haar beroep makliker betrokke kan raak by 'n aangeleentheid, en sy moet daarop konsentreer om onpartydig te bly.
Haar lewensleuse is die bekende gesegde dat daar vir alles in die lewe 'n tyd en plek is. Dit is hoe sy ook die balans as vrou, ma en beroepsvrou handhaaf.
Sy gee haar beste, en elke rol word as 'n prioriteit beskou.
Haar wenk aan jong, hardwerkende vroue en mammas is om 'n gesonde balans tussen jou man, kinders en werk te handhaaf.
Die heel belangrikste is om tyd vir jouself te maak. Tyd alleen en tyd saam met God is hoe sy die balans hou.
In dié stadium het sy nie spesifieke stokperdjies nie, maar geniet dit wel om saam met haar man op sy motorfiets vir 'n wegbreek weg te glip.
"Wanneer die lewe druk, beur harder terug, want ons is in staat tot alles deur Hom wat ons krag gee," sê sy.